二女篇
作者：薛季宣
朝代：宋

paragraphs: 姈娉二美人，幽閒真種性。
色秀雪窗梅，衣冠麗修正。
巖巖韓稚圭，寂寞自清靜。
虛室埽齋居，展禽當季孟。
神遊問寒暄，不得窺信行。
怪力視茫茫，久要交善敬。
語之非異類，安民公有命。
蓋聞楚靈均，汩羅陳死證。
二子終孝慈，雙玉澄江映。
當初黄鄂人，盪槳追遊泳。
端午化成俗，龍舸長奔競。
事神微有道，角黍勞將迎。
非鬼且非仙，世士憑誰偵。